b'\n_START_ARTICLE_\nWei Jingsheng\n_START_PARAGRAPH_\nWei Jingsheng ( \xe9\xad\x8f\xe4\xba\xac\xe7\x94\x9f; s. 20. toukokuuta 1950) on kiinalainen demokratia-aktivisti. H\xc3\xa4n osallistui vuosien 1978\xe2\x80\x931979 demokratialiikkeeseen ja julkaisi vuonna 1978 demokratiamuurilla kirjoituksensa \xe2\x80\x9dViides modernisaatio\xe2\x80\x9d, jossa h\xc3\xa4n vaati Kiinaa lis\xc3\xa4\xc3\xa4m\xc3\xa4\xc3\xa4n demokratian viidenneksi viralliseksi modernisaatiotavoitteeksi maatalouden, teollisuuden, kansallisen puolustuksen sek\xc3\xa4 tieteen ja teknologian rinnalle. H\xc3\xa4net tuomittiin 29. maaliskuuta 1979 \xe2\x80\x9dvaltiosalaisuuksien vuotamisesta\xe2\x80\x9d ulkomaisille lehtimiehille 15 vuodeksi vankeuteen._NEWLINE_Kiina vapautti h\xc3\xa4net 14. syyskuuta 1993. J\xc3\xa4lleen joulukuussa 1995 Wei tuomittiin 14 vuoden vankeuteen yrityksest\xc3\xa4 kaataa hallitus. H\xc3\xa4n oli vaatinut maahan monipuoluedemokratiaa. H\xc3\xa4n vapautui kuitenkin "terveydellisist\xc3\xa4 syist\xc3\xa4" jo 16. marraskuuta 1997, ja ulkomaiden painostuksesta h\xc3\xa4net karkotettiin Yhdysvaltoihin. Wei on ollut vuodesta 1997 l\xc3\xa4htien maanpaossa Yhdysvalloissa.\n_START_SECTION_\nPalkinnot\n_START_PARAGRAPH_\nVuonna 1994 Wei Jingsheng sai Olof Palme -palkinnon. Vuonna 1996 h\xc3\xa4n sai Euroopan parlamentin Saharov-palkinnon.\n_START_SECTION_\nPekingin olympialaiset 2008\n_START_PARAGRAPH_\nPekingin vuoden 2008 olympialaisten alla Wei Jingsheng, Desmond Tutu, V\xc3\xa1clav Havel, Edward McMillan-Scott, filosofi Andr\xc3\xa9 Glucksmann ja ryhm\xc3\xa4 Euroopan parlamentin j\xc3\xa4seni\xc3\xa4 vetosivat 31. hein\xc3\xa4kuuta 2008 olympiakomiteaan ihmisoikeuksien puolesta. Heid\xc3\xa4n mukaansa \xe2\x80\x9dihmisoikeuksien puolustaminen ei ole politiikkaa, vaan jokaisen velvollisuus\xe2\x80\x9d. He vetosivat olympiakomiteaan, jotta jokainen urheilija voisi tuntea Kiinan ihmisoikeustilanteen ja vapaasti ilmaista mielipiteens\xc3\xa4 siit\xc3\xa4. Ryhm\xc3\xa4 pyysi urheilijoita tukemaan niit\xc3\xa4 ihmisi\xc3\xa4, joiden ihmisoikeudet Kiinan hallitus on olympialaisten aikana kielt\xc3\xa4nyt.'